આપણે જાણીએ છીએ કે બજારમાં દેખાવે એકસરખી દેખાતી ચીજવસ્તુઓના ભાવ અલગ અલગ હોય છે. આપણો માનવ સ્વભાવ જ એવો છે કે મોંઘવારીના જમાનામાં સસ્તી ચીજવસ્તુ લેવા માટે પ્રેરાઈએ છીએ. સાથે સાથે આપણો એવો પણ અનુભવ રહ્યો છે કે થોડીક મોંઘી લાગતી પરંતુ સારી ચીજ કે લાંબે ગાળે લાભદાયી હોય તેવી ચીજો પણ ખરીદીએ છીએ જેની પાછળનું એક જ ગણિત હોય છે. મોંઘી લાગતી વસ્તુ અનેક રીતે ફાયદારૂપ હોય છે. આપણા જીવનનો આ એક અનુભવ છે. આવી જ બાબત દૂધ ઉત્પાદક સહકારી સંઘો મારફત આપણા દાણ માટેની છે. આ દૂધ ઉત્પાદક સહકારી સંઘો પોતાના સભાસદોને લાંબે ગાળે ફાયદારૂપ નિવડે તેવું સમતોલ આહાર સ્વરૂપે પશુઆહાર બનાવીને મંડળી બેઠા પુરુ પાડે છે.